

**ΤΡΟΠΟΠΟΙΗΣΕΙΣ ΠΡΟΓΡΑΜΜΑΤΟΣ**

**Σας ενημερώνουμε ότι το πρόγραμμα της ΕΡΤ2 διαμορφώνεται ως εξής:**

**ΔΕΥΤΕΡΑ 27/9/2021**

**----------------------------**

**20:00 ΜΟΝΟΓΡΑΜΜΑ (Ε)**

**20:30 ΤΕΤΡΑΔΙΑ, ΘΑΝΑΣΗΣ ΛΑΛΑΣ (Ε) Κ8 W**

Η σειρά εκπομπών του **Θανάση Λάλα** είναι ένα φρέσκο, πρωτότυπο, ξεχωριστό ταξίδι συναντήσεων με σημαντικές προσωπικότητες απ’ όλο τον κόσμο.

Ο Θανάσης Λάλας, επιστρέφει στα τετράδια με τις σημειώσεις του από τις σημαντικότερες συνεντεύξεις που έχει πάρει και με τον δικό του αυθόρμητο, χιουμοριστικό, δημιουργικό τρόπο, μας ξεναγεί στα παρασκήνια των συνεντεύξεων που όλοι αγαπήσαμε: Άρθουρ Μίλερ, Σάρλοτ Ράμπλινγκ, Φίλιπ Ροθ, Τζον Νας, Σον Κόνερι, Ντόρις Λέσινγκ, Ζεράρ Ντεπαρντιέ, Κέβιν Κόστνερ, Μαρίνα Αμπράμοβιτς, Άρθουρ Πεν, Πλάθιντο Ντομίνγκο, Ιζαμπέλα Ροσελίνι, είναι οι ξεχωριστοί άνθρωποι που συνάντησε και μας συστήνει με αγάπη και σεβασμό.
Οι κορυφαίες αυτές προσωπικότητες, που με τη σκέψη και τη ζωή τους καθόρισαν τον πολιτισμό, ανοίγουν την ψυχή τους και μιλάνε με ειλικρίνεια κι απλότητα για το έργο και την προσωπική τους ζωή. Άνθρωποι που όλοι θαυμάζουμε γιατί βρήκαν το δρόμο τους συχνά κάτω από δύσκολες συνθήκες, δούλεψαν σκληρά και κατάφεραν να ξεχωρίσουν, να διακριθούν και να προσφέρουν το ουσιώδες στους γύρω τους.

Τα «Τετράδια» του Θανάση Λάλα, είναι ένα αισιόδοξο, συγκινητικό, τρυφερό τηλεοπτικό ταξίδι, μια υπαρξιακή διαδρομή στα επίπεδα του ανθρώπινου νου, με συνταξιδιώτη τον γνωστό δημοσιογράφο.
Ποια είναι η σημασία των επιλογών και πόσο εξαρτόμαστε από τις επιρροές μας, πόσο σημαντικό είναι το περιβάλλον που γεννιόμαστε και μεγαλώνουμε, πώς βρίσκουμε το δρόμο μας, ποιο το κόστος της επιτυχίας και το κέρδος της αποτυχίας… Κι άλλες τέτοιες ερωτήσεις που αναζητούν απάντηση από ανθρώπους που, μετρήθηκαν και τα κατάφεραν, που ηττήθηκαν αλλά έμαθαν πολλά.

Μια τηλεοπτική βουτιά στο αρχείο συνεντεύξεων του Θανάση Λάλα, μια αποκαλυπτική διαδρομή που εμπνέει και γίνεται ίσως η αφορμή που αναζητούμε για να επανεξετάσουμε και να αλλάξουμε τη ζωή μας.

**«Μαρίνα Αμπράμοβιτς»**

**2014.** Η ιδιοφυής **Μαρίνα Αμπράμοβιτς,** η σπουδαιότερη περφόρμερ του κόσμου, μια αμφιλεγόμενη, γοητευτική, με αστείρευτη ενέργεια γυναίκα, που δοκίμασε πολλές φορές τα όρια της σωματικής και ψυχολογικής της αντοχής, βρίσκεται για πρώτη φορά στην Ελλάδα.

Ο **Θανάσης Λάλας** τη συναντά μέσα σ’ ένα ταξί. Όσο τολμηρή εμφανίζεται στις περφόρμανς, άλλο τόσο τολμηρή είναι και στην αφήγηση της ζωής και της τέχνης της. Ανοίγει την ψυχή της και μιλά για τον πόνο, τον φόβο, το ταλέντο, τη ζωή και τον θάνατο.

Μια ξεχωριστή συνάντηση μέσα σε ταξί, ένα απόγευμα στο κέντρο της Αθήνας, μια σπουδαία, σπάνια συνέντευξη εν κινήσει, με τη διασημότερη εικαστική καλλιτέχνιδα του κόσμου.

**Παρουσίαση-αρχισυνταξία:** Θανάσης Λάλας.

**Σκηνοθεσία:** Μαρία Γιαννούλη.

**Διεύθυνση φωτογραφίας:** Πολυχρόνης Πεχλιβανίδης.

**Μοντάζ:** Ιωάννα Πογιαντζή.

**Εκτέλεση παραγωγής:** Ιωάννα Πογιαντζή.

**21:00 ΟΙ ΚΕΡΑΙΕΣ ΤΗΣ ΕΠΟΧΗΣ ΜΑΣ (Ε) Κ8 W**

Μεγάλα ονόματα της διεθνούς λογοτεχνίας μάς ξεναγούν στη ζωή τους, στην πόλη και στην Τέχνη τους.

**«Τούμας Τρανστρέμερ (Στοκχόλμη – Σουηδία)»**

Ο Σουηδός ποιητής **Τούμας Τρανστρέμερ,** βραβευμένος με Νόμπελ Λογοτεχνίας 2011, θεωρείται από τους σημαντικότερους ποιητές του καιρού μας. Ποιητής λυρικός, λιτός, που απεχθάνεται τις περιγραφές και τη ρητορεία, ο Τρανστρέμερ γράφει πάντα για την ουσία των πραγμάτων, για το βαθύτερο δράμα της ανθρώπινης ύπαρξης. Σε ηλικία 59 ετών ο Τρανστρέμερ υπέστη ένα εγκεφαλικό, το οποίο του άφησε παράλυτη τη δεξιά πλευρά του σώματός του, του αφαίρεσε την ικανότητα ομιλίας αλλά δεν τον εμπόδισε να τυπώσει από τότε άλλες δύο ποιητικές συλλογές.

Ο Τούμας Τρανστρέμερ, μαζί με τη γυναίκα του**Μόνικα,** η οποία λειτουργεί ως ενδιάμεσος στην επαφή του με τους ανθρώπους, δέχτηκαν τον **Ανταίο Χρυσοστομίδη** στο σπίτι τους, στην παγωμένη **Στοκχόλμη,** στα τέλη του Φεβρουαρίου 2013, στην τελευταία -όπως οι ίδιοι δήλωσαν- συνέντευξη που δίνει ο νομπελίστας ποιητής για τα επόμενα χρόνια.

Στη συνάντηση-συνέντευξη ήταν παρών και ο Έλληνας μεταφραστής του **Βασίλης Παπαγεωργίου.** Στο τέλος της συζήτησης, ο Τρανστρέμερ έπαιξε με το αριστερό του χέρι πιάνο – ήταν πάντα εξαιρετικός ερασιτέχνης πιανίστας.

Αυτές οι αφιερωμένες στον νομπελίστα ποιητή «Κεραίες» δεν περιορίστηκαν στη συνομιλία αυτή, αλλά κατάφεραν να μπουν στα άδυτα της Σουηδικής Ακαδημίας και να συζητήσουν με τον ακαδημαϊκό -και παλιό φίλο του Τρανστρέμερ- **Περ Βέστμπεργκ** (στην ίδια αίθουσα όπου συζητούνται και αποφασίζονται τα Νόμπελ!) για τη λογική με την οποία δίνονται τα σπουδαιότερα λογοτεχνικά βραβεία του κόσμου.

Την ταινία ολοκληρώνουν με παρεμβάσεις τους ο καθηγητής και μεταφραστής **Βασίλης Παπαγεωργίου,** ο ελληνιστής (και μεταφραστής έργων του Ελύτη και της Δημουλά) **Ίνγκμαρ Ρεντίν,**καθώς και ο συντονιστής της έκθεσης για τον Τρανστρέμερ που φιλοξενείται στο Μουσείο των Νόμπελ.

**Παρουσίαση:** Ανταίος Χρυσοστομίδης.

**Σκηνοθεσία:** Γιώργος Κορδέλλας.

**Παραγωγή:**SYSTEM MEDIA ART A.E.

**----------------------------**

**ΣΗΜΕΙΩΣΗ: Οι εκπομπές «ΕΛΛΗΝΕΣ ΓΕΛΟΙΟΓΡΑΦΟΙ» (Ε) & «ΥΣΤΕΡΟΓΡΑΦΟ» (Ε) δεν θα μεταδοθούν. Στις νυχτερινές επαναλήψεις, τη θέση του «ΥΣΤΕΡΟΓΡΑΦΟΥ» παίρνουν «ΟΙ ΚΕΡΑΙΕΣ ΤΗΣ ΕΠΟΧΗΣ ΜΑΣ» (Ε) ημέρας.**

**ΚΥΡΙΑΚΗ 3/10/2021**

**----------------------------**

**08:00 ΑΡΧΙΕΡΑΤΙΚΟ ΣΥΛΛΕΙΤΟΥΡΓΟ - ΚΑΘΕΔΡΙΚΟΣ ΙΕΡΟΣ ΝΑΟΣ ΚΟΙΜΗΣΕΩΣ ΘΕΟΤΟΚΟΥ ΝΕΑΣ ΦΙΛΑΔΕΛΦΕΙΑΣ ΕΠΙ ΤΗ ΣΥΝΑΞΕΙ ΤΗΣ ΙΕΡΗΣ ΕΙΚΟΝΑΣ ΤΗΣ ΠΑΝΑΓΙΑΣ ΤΗΣ ΒΟΥΡΛΙΩΤΙΣΣΗΣ**

**11:15 ΑΠΟ ΠΕΤΡΑ ΚΑΙ ΧΡΟΝΟ (Ε) Κ8 W**

Σειρά ντοκιμαντέρ, που επισκέπτεται περιοχές και ανθρώπους σε μέρη επιλεγμένα, με ιδιαίτερα ιστορικά, πολιτιστικά και γεωμορφολογικά χαρακτηριστικά.

Αυτή η σειρά ντοκιμαντέρ εισχωρεί στη βαθύτερη, πιο αθέατη ατμόσφαιρα των τόπων, όπου ο χρόνος και η πέτρα, σε μια αιώνια παράλληλη πορεία, άφησαν βαθιά ίχνη πολιτισμού και Ιστορίας. Όλα τα επεισόδια της σειράς έχουν μια ποιητική αύρα και προσφέρονται και για δεύτερη ουσιαστικότερη ανάγνωση. Κάθε τόπος έχει τη δική του ατμόσφαιρα, που αποκαλύπτεται με γνώση και προσπάθεια, ανιχνεύοντας τη βαθύτερη ποιητική του ουσία.

Αυτή η ευεργετική ανάσα που μας δίνει η ύπαιθρος, το βουνό, ο ανοιχτός ορίζοντας, ένα ακρωτήρι, μια θάλασσα, ένας παλιός πέτρινος οικισμός, ένας ορεινός κυματισμός, σου δίνουν την αίσθηση της ζωοφόρας φυγής στην ελευθερία και συνειδητοποιείς ότι ο άνθρωπος είναι γήινο ον κι έχει ανάγκη να ζει στο αυθεντικό φυσικό του περιβάλλον και όχι στριμωγμένος και στοιβαγμένος σε ατελείωτες στρώσεις τσιμέντου.

**Eπεισόδιο** **8ο:** **«Πέτρινα γεφύρια Ευρυτανίας»**

Από όλα τα παλιά κτίσματα, εκείνο που προκαλεί μεγαλύτερο δέος, εκείνο που φτιάχτηκε για να προστατευτούν ανθρώπινες ζωές, είναι τα πέτρινα τοξωτά γεφύρια.

Πόσους θρύλους, μύθους και στοιχειά δεν κουβαλάνε στην πέτρινη ράχη τους στο πέρασμα των χρόνων τα πέτρινα γεφύρια της Ευρυτανίας!

Το παλαιότερο Γεφύρι του Μανώλη στον Αγραφιώτη, χτισμένο το 1659, το Γεφύρι των Κορυσχάδων στον Καρπενησιώτη, της Κατούνας, της Χρύσως, της Βίνιανης στον Ταυρωπό (Μέγδοβας), των Αγράφων, το Γεφύρι της Τέμπλας, λειτουργικό μέχρι σήμερα στον Αχελώο, συνθέτουν εικόνες λαϊκής ζωγραφιάς, έτσι όπως συνυπάρχουν με το τραχύ τοπίο, ενώνοντας με την τοξωτή τους ράχη δύσβατα ποτάμια και χαράδρες.

Γεφύρια πέτρινα, φτιαγμένα από ονομαστούς πρωτομάστορες που γνώριζαν καλά πώς να τα στεριώσουν, τοποθετώντας την τελευταία πέτρα-κλειδί.

Γεφύρια που έρχονται από το παρελθόν για να δώσουν τη γοητεία τους στο παρόν.

**Κείμενα-παρουσίαση-αφήγηση:** Λευτέρης Ελευθεριάδης

**Σκηνοθεσία-σενάριο:** Ηλίας Ιωσηφίδης

**Διεύθυνση φωτογραφίας:** Δημήτρης Μαυροφοράκης

**Μουσική:** Γιώργος Ιωσηφίδης

**Μοντάζ:** Χάρης Μαυροφοράκης

**Εκτέλεση παραγωγής:** Fade In Productions

**11:45 ΜΕ ΑΡΕΤΗ ΚΑΙ ΤΟΛΜΗ - Εκπομπή 3η**

**12:15 ΚΕΙΜΕΝΑ ΤΟΥ '21 (Ε) K8 W**

Καθώς φέτος συμπληρώνονται 200 χρόνια από την έναρξη της Ελληνικής Επανάστασης, η καθηγήτρια Ιστορίας του Πανεπιστημίου Αθηνών, **Μαρία Ευθυμίου,** συζητεί με τον δημοσιογράφο **Πιέρρο Τζανετάκο** τις πιο σημαντικές θεματικές της εθνικής παλιγγενεσίας.

Η εκπομπή **«Κείμενα του '21»** βασίζεται στις πρωτογενείς πηγές και τις μαρτυρίες τόσο των πρωταγωνιστών, όσο και των παρατηρητών της επαναστατικής εποχής, τις οποίες έχει συγκεντρώσει η ιστορικός και μεταδίδονται μέσα από τις τηλεοπτικές και τις ραδιοφωνικές συχνότητες της ΕΡΤ.

Από την ίδρυση της Φιλικής Εταιρείας, τη συγκρότηση του στρατού και τις πιο σημαντικές μάχες της Ελληνικής Επανάστασης έως τα γνωρίσματα των τοπικών ελληνικών κοινοτήτων, τις εμφύλιες συγκρούσεις, τα επαναστατικά Συντάγματα και τα χαρακτηριστικά του νεοσύστατου ελληνικού κράτους, η Μαρία Ευθυμίου και ο Πιέρρος Τζανετάκος ξεχωρίζουν και αποτυπώνουν με απλό και εύληπτο τρόπο τις πιο ενδιαφέρουσες στιγμές της εν λόγω περιόδου, σε μια προσπάθεια διάχυσης της ιστορικής γνώσης.

Διότι, ακόμα και σήμερα, πολλές πτυχές της Ελληνικής Επανάστασης, των όσων προηγήθηκαν αυτής, αλλά και όσων ακολούθησαν, παραμένουν άγνωστες στο ευρύ κοινό.

**Εκπομπή 7η: «Οι εμφύλιοι πόλεμοι, κατά τη διάρκεια της Επανάστασης»**

Λίγους μόλις μήνες αφού ξέσπασε η Ελληνική Επανάσταση, άρχισαν να εμφανίζονται και τα πρώτα σημάδια του διχασμού μεταξύ των αγωνιστών.

Ενός διχασμού, ο οποίος -κατά κύριο λόγο- είχε δύο διακυβεύματα, που είναι και σε μεγάλο βαθμό αλληλένδετα.

Το πρώτο ήταν η ηγεσία του Αγώνα.

Το δεύτερο ήταν η επόμενη μέρα και δη το ποιος θα είναι κυρίαρχος στο μελλοντικό κρατικό μόρφωμα.

Κατά τη διάρκεια της Επανάστασης καταγράφηκαν δύο εμφύλιοι πόλεμοι.

**Παρουσίαση-αρχισυνταξία:** Πιέρρος Τζανετάκος.

**Ιστορική έρευνα-επιλογή κειμένων:** Μαρία Ευθυμίου.

**Διεύθυνση παραγωγής:** Χρίστος Σταθακόπουλος.

**Διεύθυνση φωτογραφίας:** Πέτρος Κουμουνδούρος.

**Σκηνοθεσία:** Μιχάλης Νταής.

**13:15 ΠΟΠ ΜΑΓΕΙΡΙΚΗ (Ε)**

**-----------------------------**

**ΣΗΜΙΩΣΗ: Η εκπομπή «ΦΩΤΕΙΝΑ ΜΟΝΟΠΑΤΙΑ» (Ε) δεν θα μεταδοθεί.**

**ΔΕΥΤΕΡΑ 4/10/2021**

**----------------------------**

**20:30 ΕΛΛΗΝΕΣ ΓΕΛΟΙΟΓΡΑΦΟΙ (Ε)**

**21:00 ΟΙ ΚΕΡΑΙΕΣ ΤΗΣ ΕΠΟΧΗΣ ΜΑΣ (Ε) Κ8 W**

**«Άρης Φιορέτος (Βερολίνο - Γερμανία)»**

Ο **Ανταίος Χρυσοστομίδης** και η **Μικέλα Χαρτουλάρη** ταξιδεύουν στο **Βερολίνο** και συναντούν τον ελληνικής καταγωγής συγγραφέα και ακαδημαϊκό, **Άρη Φιορέτο.** Με Έλληνα πατέρα και μητέρα Αυστριακή, ζει μεταξύ Στοκχόλμης και Βερολίνου. Αυτή η τριπλή ταυτότητα (ελληνική, αυστριακή, σουηδική) ήταν και ο λόγος που τελικά ξεκίνησε τη συγγραφή σε μια προσπάθεια να βρει την εσωτερική του ισορροπία.

Η εκπομπή τον συναντά στο **Πότσδαμ,**με αφορμή την παρουσίαση του καινούργιου του βιβλίου, με θέμα τον πατέρα του, από τους πρώτους μετανάστες της δεκαετίας του ’50 που πήγαν στη Σουηδία.

Στην Ελλάδα είναι ευρύτερα γνωστός από τα τρία μεταφρασμένα του βιβλία: **«Στοκχόλμη Νουάρ», «Η αλήθεια για το Σάσα Κνις», «Ο τελευταίος Έλληνας».**

**Παρουσίαση:** Ανταίος Χρυσοστομίδης – Μικέλα Χαρτουλάρη.

**Σκηνοθεσία:** Κώστας Μαχαίρας.

**Παραγωγή:**SYSTEM MEDIA ART A.E.

**----------------------------**